
Mesterséges intelligencia a gyógypedagógiában - szisztematikus irodalmi áttekintés

Kulcsszavak: Adaptív tanulás; gépi tanulás; szociális robotok; sajátos nevelési igény; fogyatékosság
A mesterséges intelligencia (MI) dinamikus fejlődése új perspektívákat kínál mind a többségi, mind a gyógypedagógiai gyakorlat számára, az alkalmazás és kutatás területén ugyanakkor még számos kérdés megválaszolatlan maradt. Hazai szinten a témával foglalkozó vizsgálatok száma lényegesen alulmarad a nemzetközi trendekhez képest. A kutatásom célja az volt, hogy magyar nyelven elsőként átfogó áttekintést nyújtson az MI jelenlegi alkalmazásáról a gyógypedagógiai gyakorlatban.

A kutatás során szisztematikus irodalmi áttekintést végeztem a PRISMA módszertan alkalmazásával, amely biztosítja az elemzés reprodukálhatóságát és az eredmények hitelességét. Az irodalomfeldolgozás során az EBSCO, ERIC, PubMed adatbázisokat használtam. A keresésbe azok a 2014-2024 között publikált, teljes terjedelemben elérhető, angol nyelvű, tudományos, lektorált folyóiratcikkeket választottam be, amelyek az MI gyógypedagógiai alkalmazásával foglalkoznak. A beválogatott cikkek végső listája 13 tanulmányból állt.

A publikációk között nem volt definíciós konszenzus, a mesterséges intelligenciát vagy nem definiálták, vagy megjegyezték, hogy nincs egységesen elfogadott meghatározása. A szoftver- és hardveralapú eszközök alkalmazása egyaránt előtérbe került, azonban több esetben nem volt világos, hogy a bemutatott technológiák valóban mesterséges intelligenciát használnak-e. A célok között gyakran szerepelt az infokommunikációs akadálymentesítés, a tanulási folyamat támogatása és az inklúzió elősegítése. A kutatások jellemzően alacsony elemszámú mintával dolgoztak, és a legtöbb esetben autizmus spektrum zavarral diagnosztizált gyerekekre összpontosítottak. A célcsoport tagjai és a gyógypedagógusok ritkán voltak aktív fejlesztők, inkább adatok gyűjtésének facilitátoraiként jelentek meg, holott személyes és szakmai tapasztalataik kulcsszerepet játszhatnak az alkalmazások tervezésében.

A jövőbeli kutatások során érdemes kiemelt figyelmet fordítani a nagyobb mintán végzett, reprezentatív és longitudinális vizsgálatokra, hogy pontosabb és általánosíthatóbb eredmények születhessenek az MI-alapú technológiák hosszú távú hatásainak értékeléséhez. Fontos lenne a felhasználók aktív részvétele is az eszközök fejlesztésében, valamint a különböző tudományterületek közötti együttműködés erősítése. Az MI alkalmazása az oktatásban új megközelítéseket és gondolkodási kereteket hoz, mely paradigmaváltás jelentős hozzáadott értéket képviselhet, elősegítve a tanítási-tanulási folyamatok hatékonyságának javítását.



